Harald Stanghelle - appell på [Stand Up for Truth](http://standupfortruth.org/oslo) speaking tour Oslo 3. juni 2015

Lenge hadde vi håpa at varslarar hadde romslegare kår i eit stadig meir liberalt samfunn.

At vi tålte dei opne, kritiske inspela.

At røystene innanfrå var velkomne avdi det dei avslørte forbetre oss som samfunn.

I dag må vi erkjenna at trua på at varslarar ville verta sett pris på var ein illusjon.

For vi ser eit stadig sterkare press på varslarar som seier frå når noko er galt.

Ikkje minst gjeld det innanfor det offentlege Norge - nettopp hos dei som burde forvalta det gode og forbedringsvillige fellesskap.

Rapportane er dessverre nesten eintydige.

Frå politi

Frå skulen.

Frå helsevesenet.

Det vert snakka om fryktkultur.

Om "knebleparagrafar".

Om dei slutta rekkenes velsignelse.

Og om intens kjeldejakt.

For vi ser altfor ofte døme på eit system i panisk redsel for å koma i dårleg lys.

Eit system som heller forfølgjer varslaren enn å rydda opp i det kritikkverdige som det vert varsla om.

I det norske samfunnet sine nøkkelinstitusjonar er omdømmetyranniet i ferd med å knekka sunn kritikk.

Tross alt dette står det fram sterke varslarar som ikkje let seg knekke.

Varslarar som driv det offentlege Norge framover.

For ein knapp måned sidan fekk to av desse, tillitsmannen Jan Erik Skog og politimannen Robin Schaefer, Norges viktigaste ytringspris, Fritt Ord-prisen.

Men politidirektøren såg ingen grunn til å gratulera politimannen som sørga for at det vart rydda opp i Monika-skandalen ved Hordaland Politikammer.

Justisministeren fant heller ingen grunn til å gratulera og takka mannen som tok den utsette ryddejobben.

Det ligg ikkje mykje politisk mannsmot i slik unnfallenhet.

Difor, herr stortingspresident, vonar eg du har det mot som skal til for å gratulera verdas viktigaste varslar på denne sida av årtusenskiftet, Edward Snowden, med Bjørnson-prisen.

Gjennom heile fjoråret heldt du talar om ideala og motet Grunnlovsjubileet minna oss om.

Hvis du meinte alvor med alle orda, herr stortingspresident, ja, så er det minste vi kan forventa av deg at du her og no erkjenner kor avgjerande Snowdens innsats har vore for eit opnare samfunn.

For eit samfunn der styresmaktene ikkje ter seg som lovbrytarar.

For eit samfunn der Snowdens varsling har pressa fram nye lover som tek omsyn til borgarrettane i møtet med overvakingsveldet.

Og for eit samfunn som verdsett den som varslar når dei mektige er på villvegar!

Hansken er kasta, herr stortingspresident!

No er det opp til deg å bruka symbolmakta di i det praktiske folkestyrets teneste.